Nezape Izabeo rriuanicca abazico 6 canaza oza onihiuarri Deo pocca zozosse Poua Atti ccaccaronade Cabirieo zosse inaronapomarrari.
Narraro oza oninipe Nazareti,
zama arobeni Carireauarricca.
Nani Nazaretiza zouato madirraro,
poni oninipe Maria.
Ponipe maqquiderre carri-rreraccani,
maqquiderre ssamo taccani.
Narraro zouatoza Deo Cabirieo zosse inaronarrari,
poniza uati tauiuarrine.
Nazama narraro zouatope Zoze icarriniuarrine taide imehidenipa rrehe canireporrari.
Zozepa maittaccazamacca tamine Dabi rrinodi potemaui.
Nazapa Deo Atti ccaccaronade Cabirieo ccaronazapa Mariaza auatoza uati tarrari:
—Nirra Maria,
Deo tia catizeui.
Ia Zozossede Deopa tiaza madiui −narrari.
Maria poua atti mittezape uarro narraro.
Poni bodiniza:
—Nerrecotoui poua atti nama narrari?
Nerreco uimara ouaza torrapazerre?
−narraro.
Nanarra Cabirieo poniza uati tapomarrari:
—Maria ticappina-rrerarri.
Deoza bica tinani.
Rridapanapa erredeni tizoneza uittizauitoui.
Nazama erredeni tossonaza onipa:
Zeso,
tana −narrari.
—Pouapa denima madirra bicaui torrauitoui.
Pouaza:
“Deo memeuarri madirraricca Erredeni” quequenanauitoui.
Ticca erredenipa ia Zozossede Deorrine tamine deni torrauicca torrauitoui,
pina pocca idi maittaccazamacca tamine Dabissa nauitoui.
Pouapa pocca madirra Izarraeo potemaui ecauabaqqui-zanapouitoui.
Pocca cacauehe naqui rriquerreranitoui −narrari Cabirieo atti Mariaza.
Naraha manaco Maria Cabirieoza uati tarraro:
—Arrirraro uimape nerrecoma narraro?
Ouape maqquiderre ocappiraccaua,
maqquiderre ssamo onaccani −narraro.
Naraha manaco Cabirieo uati tarrari:
—Deo Corimepa tiaza bacco naronauitoui.
Deo memeuarri madirraripa tiaza pocca dacorehe inananitoui.
Pina meme esseni nauini tiaza uezana narrarossa nezape Deocca dacorehe tiaza torraniuarrine.
Narrarorrine erredeni nauatorraripa uimasiri cappira,
bodi ssiuarra tauitoui.
Pouaza:
“Deo Bedi” quequenanauitoui.
Nazama arri ticca madirra Izabeo naqui rradaniraha erredeni carrini.
Abazico 6 canaha poni izoniza uittizaccaui.
Madirra bazima poniza:
“Rriuera tani” quequenanaraha rriuarraro.
Deopa ssamo tarraraui −narrari Cabirieo atti.
Nazama Maria poni attinipe:
—Rrehe,
Deocca zozosse orrani.
Poua Attiza ibora onani.
Arri uati tinarrarope Deo ouaza inanana −narraro.
Nazapa Deo Atti ccaccaronade Cabirieo toccamacossanirrari.